钦定古今图书集成/明伦汇编/氏族典/第501卷 > 《苏州府志》 > 陆琼
## 钦定古今图书集成/明伦汇编/氏族典/第501卷 > 《苏州府志》 > 陆琼

按《陈书陆琼传》：“琼字伯玉，吴郡吴人也。祖完，梁琅邪、
彭城二郡丞。父云公，梁给事黄门侍郎，掌著作。琼幼
聪惠，有思理，六岁为五言诗，颇有词采。十一，丁父忧，
毁瘠有至性。永定中，州举秀才。天嘉元年，以本官兼
尚书，迁三阳太守。琼以母老不欲远出，太子亦固请
留之，遂不行。转太子中庶子，领大著作，撰国史。后主”
即位，直中书省，掌诏诰，俄授散骑常侍。至德元年，除
参掌诏诰，后主甚委任焉。琼性谦俭，不自封植，虽位
望日隆，而执志愈下，四时禄俸，皆散之宗族，家无馀
财。丁母忧去职。琼哀慕过毁，以至德四年卒，时年五
十。有集二十卷，行于世。长子从宜，仕至武昌王文学。